Rīgā Nr. 2019.gada

**§.**

**Informatīvais ziņojums**

**par tehnisko līdzekļu (fotoradaru) turpmākās darbības nodrošināšanu (atjaunošanu) un tās finansēšanas avotiem**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(...)

1. Pieņemt zināšanai iekšlietu ministra iesniegto informatīvo ziņojumu.

2. Atbalstīt priekšlikumus par:

2.1. laikposmā no 2015. līdz 2018.gadam uzstādīto 100 tehnisko līdzekļu (fotoradaru) darbības nodrošināšanu līdz laikam, kamēr tiks atzīta to atbilstība normatīvajos aktos noteiktajām metroloģiskajām prasībām;

2.2. papildu 50 tehnisko līdzekļu (fotoradaru) un 50 to “mulāžu” uzstādīšanu un darbības nodrošināšanu laikposmā no 2020. līdz 2022.gadam;

2.3.jaunu tehnisko risinājumu ieviešanu, attiecīgi papildinot tehnisko līdzekļu (fotoradaru) funkcionalitāti, lai veiktu luksoforu signālu kontroli (turpmāk – luksoforu signālu kontrole); pārkāpumu fiksēšanai, automātiski nolasot transportlīdzekļu reģistrācijas numura zīmes; transportlīdzekļu vidējā braukšanas ātruma noteikšanai; autoceļu lietošanas nodevas nomaksas kontrolei;

2.4. šā protokollēmuma 2.2. apakšpunktā minēto tehnisko līdzekļu (fotoradaru) un 50 to “mulāžu” iegādes un uzstādīšanas nodrošināšanu atbilstoši informatīvajā ziņojumā ietvertajam fotoradaru iegādes un uzstādīšanas 2.modelim (turpmāk – 2.modelis), finansējot to no valstij izmaksājamām Ceļu satiksmes drošības direkcijas dividendēm,kas netiek ieskaitītas valsts pamatbudžeta ieņēmumos atbilstoši atsevišķam Ministru kabineta lēmumam.

3. Lai īstenotu šā protokollēmuma 2.1., 2.2. un 2.3. apakšpunktā (izņemot autoceļu lietošanas nodevas nomaksas kontroles tehnisko risinājumu) minētos priekšlikumus, Iekšlietu ministrijai sadarbībā ar Satiksmes ministriju līdz 2019.gada 1.aprīlim sagatavot un iekšlietu ministram normatīvajos aktos noteiktā kārtībā iesniegt Ministru kabinetā rīkojuma projektu par grozījumiem Ministru kabineta 2014.gada 29.jūlija rīkojumā Nr.382 “Par Iekšlietu ministrijas ilgtermiņa saistībām ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai”, paredzot uzdevumu Valsts policijai noslēgt attiecīgu valsts pārvaldes uzdevumu deleģēšanas līgumu ar valsts akciju sabiedrību “Ceļu satiksmes drošības direkcija” (turpmāk – Ceļu satiksmes drošības direkcija) laikposmam no 2020. līdz 2027.gadam atbilstoši Ceļu satiksmes likuma 43.7 panta pirmajā un otrajā daļā noteiktajam un precizējot Iekšlietu ministrijas ilgtermiņa saistību un izdevumu, kā arī valsts pamatbudžeta ieņēmumu no naudas sodiem, ko uzliek Valsts policija par pārkāpumiem ceļu satiksmē, kas fiksēti ar Ceļu satiksmes drošības direkcijai piederošajiem tehniskajiem līdzekļiem.

4. Lai īstenotu šā protokollēmuma 2.3. apakšpunktā minētos priekšlikumus attiecībā uz tehnisko līdzekļu, kas fiksē aizliedzošo luksofora signālu neievērošanu, ieviešanu ceļu satiksmes uzraudzībā, Ekonomikas ministrijai līdz 2019.gada 1.jūlijam sagatavot un ekonomikas ministram noteiktā kārtībā iesniegt Ministru kabinetā grozījumus normatīvajos aktos, kas reglamentē mērīšanas līdzekļu metroloģiskās kontroles kārtību, tostarp prasības transportlīdzekļu braukšanas ātruma kontroles mērierīcēm, lai nodrošinātu tipa apstiprināšanu un verificēšanu braukšanas ātruma mērierīcēm ar luksoforu kontrolieri kā vienotam iekārtu kompleksam.

5. Lai īstenotu II posmā uzstādāmo fotoradaru un citu tehnisko līdzekļu iegādes un uzstādīšanas finansēšanas 2.modeli, Iekšlietu ministrijai līdz 2019.gada 1.jūlijam sagatavot un iekšlietu ministram normatīvajos aktos noteiktā kārtībā iesniegt Ministru kabinetā nepieciešamo grozījumu projektus tiesību aktos.

6. Lai pilnveidotu samaksas kārtību Ceļu satiksmes drošības direkcijai, Iekšlietu ministrijai līdz 2019.gada 1.maijam sagatavot un iekšlietu ministram normatīvajos aktos noteiktā kārtībā iesniegt Ministru kabinetā noteikumu projektu par grozījumiem Ministru kabineta 2018. gada 20. marta noteikumos Nr. 170 “Samaksas noteikumi valsts akciju sabiedrībai “Ceļu satiksmes drošības direkcija” par deleģēto valsts pārvaldes uzdevumu izpildi”.

7. Noteikt, ka no 2020.gada izdevumi, lai veiktu samaksu Ceļu satiksmes drošības direkcijai par deleģētajiem valsts pārvaldes uzdevumiem, plānojami atsevišķā Iekšlietu ministrijas budžeta apakšprogrammā 06.03.00 “Dotācija VAS “Ceļu satiksmes drošības direkcija” deleģēto valsts pārvaldes uzdevumu izpildei”.

8. Noteikt, ka no valsts budžeta līdzekļiem finansēto tehnisko līdzekļu (fotoradaru) nolietojuma uzkrājumu 310 643,32 *euro* apmērā Ceļu satiksmes drošības direkcija izlieto:

8.1. 2019.gadā, lai segtu izdevumus, kas saistīti ar luksoforu signālu kontroles ierīču iegādi un uzstādīšanu;

8.2. 2020.gadā, lai segtu izdevumus, kas saistīti ar šā protokollēmuma 2.2.apakšpunktā minēto fotoradaru iegādi un uzstādīšanu.

9. Lai nodrošinātu šā protokollēmuma 8.punkta izpildi, Valsts policijai noslēgt ar Ceļu satiksmes drošības direkciju attiecīgu vienošanos.

10. Finanšu ministrijai kārtējā gada valsts budžeta likumprojektā iekļaut pantu, kas paredz, ja kārtējā gadā palielinās faktiskie ieņēmumi no naudas sodiem, ko uzliek Valsts policija par pārkāpumiem ceļu satiksmē, kuri fiksēti ar Ceļu satiksmes drošības direkcijai piederošiem tehniskajiem līdzekļiem, pārsniedz šajā likumā plānoto apmēru un saistībā ar to palielinās Ceļu satiksmes drošības direkcijas sagatavojamo un nosūtāmo protokolu–lēmumu skaits un ar to saistītie Ceļu satiksmes drošības direkcijas izdevumi, tad finanšu ministram ir tiesības atbilstoši Ministru kabineta lēmumam, kas pieņemts, izskatot Iekšlietu ministrijas priekšlikumus, palielināt Iekšlietu ministrijai apropriāciju resursiem no dotācijas no vispārējiem ieņēmumiem un izdevumiem, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas ir to izskatījusi un nav iebildusi pret apropriācijas palielinājumu.

Ministru prezidents

Valsts kancelejas direktors Jānis Citskovskis

Iesniedzējs:

iekšlietu ministrs

Vīza: valsts sekretārs Dimitrijs Trofimovs

18.01.2019. 11:00

706

A.Strode,

67219602, alda.strode@iem.gov.lv